Kegyelem nektek és békesség Istentől a mi Atyánktól és az Úr Jézus Krisztustól!

Lk 11, 9-13  
*Én is azt mondom nektek: kérjetek, és adatik, keressetek, és találtok, zörgessetek, és megnyittatik nektek. Mert mindaz, aki kér, kap; aki keres, talál; és aki zörget, annak megnyittatik. Melyik apa az közületek, aki fiának kígyót ad, amikor az halat kér tőle, vagy amikor tojást kér, skorpiót ad neki? Ha tehát ti gonosz létetekre tudtok gyermekeiteknek jó ajándékokat adni, mennyivel inkább ad mennyei Atyátok Szentlelket azoknak, akik kérik tőle?*

Lélekkel megajándékozott Gyülekezet!

Még a covid járvány előtt egy elég kellemetlenül induló látogatás élményben volt részem. Budafokon a templomajtóban egy idős férfi testvér jelezte, hogy örülne, ha meglátogatnám és meg is beszéltük ott rögtön az időpontot – fel is írtam a telefonom naptárába, beszéltünk még pár mondatot, majd a címét is elhadarta, és elment. Mire hazaértem és én is eljutottam az ebédlő asztalig sajnos a cím leírása már kiment a fejemből. Két napra rá, mikor látogatni mentem a címből sajnos már nem emlékeztem a házszámra. Így történt, hogy telefonszám híján zörgetni kezdtem házról házra. Nem maradt más megoldásom, mert a találkozás lehetőségét nem akartam elszalasztani, így vállalni kellett, még ha némileg kellemetlen is volt eleinte. Zörgettem és végül megnyílt a keresett ajtó is.

Kérni, keresni és zörgetni kell a mindennapjainkban, a hitünk mindennapjaiban is, hogy adasson, hogy találhassunk, megnyíljon az Isten áldása számunkra is.   
Sok esetben ezek valahogy kimaradnak a keresztény ember életéből és csak várjuk a sült galambot, azt, hogy legyen növekedés a gyülekezetben, hogy legyen testi-lelki gyógyulás az életemben, hogy megnyíljon előttünk az Úr akarata, úgy, hogy mi magunk inkább nem, vagy csak minimálisan szánunk időt és erőt a könyörgésre, a keresésre, a mennyei Atyához való kiáltásra.   
Pedig ezek aktív folyamatok, odaadást követelnek és bizony folyamatosságot. Nem lehet azt mondani, hogy én már kerestem Istent, de nem igazán találtam akkor... Nem mondhatom, hogy kértem már, könyörögtem, zörgettem valamikor, egyszer régen, de mivel akkor nem, vagy nem az a válasz értekezett, mint amit vágytam, így értelmetlen időpocsékolásnak látom.   
Jézusnak ezek a szavai folyamatosságról tanúskodnak. Arról, hogy neked addig kell zörgetned, addig kell kérned, - kitartóan és állhatatosan – amíg meg nem nyílik az áldásnak az ajtaja úgy, hogy azt te magad is észrevedd.

A hitéletünknek olyannak kell lennie, mint egy búgócsiga. Annak forognia, pörögnie kell állandóan, mert mihelyst hagyjuk, hogy megálljon, hogy statikus, a sarokban hagyott megunt játékká váljon, onnantól kezdve csak poros kacat lesz az életünk perifériáján, szélén, és nem lesz belőle örömöt hozó áldás.

Úgy kell ezt nekünk is komolyan vennünk, ahogyan Sík Sándor költő is írja *Ments meg Uram!* című versében:  
*„Ne hagyj Uram megülepednem,*

*Sem eszmében, sem kényelemben.*

*Ne tűrj megállni az ostoba van-nál,*

*S nem vágyni többre kis mái magamnál.*

*Csak attól ments meg, keresők Barátja,*

*Hogy ne nézzek se előre, se hátra.*

*Tartsd rajtam szent, nyugtalan ujjad,*

*Ne tűrd, Uram, hogy bezáruljak!”*

Ha bezártnak tekintjük akár tudatosan, akar tudattalanul a hitünket, ha lezártnak tekintjük a megtérésünket, és elhisszük magunknak, a mindennapi kísértéseinknek, hogy mi már rendben vagyunk, hogy mi már tökéletesen krisztusian élünk, hogy jogunk van a megváltottságra, akkor azzal a lendülettel, illetve lendületlenséggel el is szakadtunk a bűnbánat és kegyelem megélésének dinamikájában, erejében/erejéből való élettől. A Nagypéntekre és Feltámadás ünnepére tekintő élő: kereső, kérő és zörgető hittől.

A keresztény ember nem süllyedhet annak kényelmességébe, mint amit az utcai találkozások során válaszolni szoktunk, hogy: „Kösz, meg vagyok.”. Úgy meg lenni, elvegetálni, mondhatnám létezni a nagy világba, az csak büdös pocsolya szerű állóvíz, amiben persze el lehet dagonyázni, de nincs benne élet. Egy élő dolog, egy folyónak, vagy tónak a partján, ott folyamatos a mozgás, a változás, aktivitás. Élet van.   
Nem a programoktól lesz élő egy gyülekezet sem, hanem, hogy a hívők közösségében élet van, zörgetési szándék a másik ember ajtaján, könyörgések egymásért az Úr előtt, és a saját őszinte út, azaz Krisztus keresésünk.   
A keresztény életnek szüntelen Istent zaklató életnek kell lennie. Olyanná kellene lennünk, akik éjjel-nappal az Úrat szólongatják, kérlelik, tulajdonképp szó szerint zaklatják az apró-cseprő ügyekkel is. Mint a kisgyermek, aki napjában 500adjára is képes azt kiáltani, hogy Anya, Apa és cseppet sem zavarja, hogy a szülőnek nincs egy pillanat nyugalma se a kérései, örömei és bánatai között. Ez a szüntelen Istenhez való odafordulás kellene az életünkbe, hiszen Jézus nem csak bíztat minket a szólásra, hanem ígéretet tesz nekünk, ahogyan olvastuk: „*Mert mindaz, aki kér, kap; aki keres, talál; és aki zörget, annak megnyittatik”*.

Aki valóban Krisztus nevében szól, az nem marad válasz nélkül, az nem marad áldó atyai kéz nélkül! Van lehetőségünk élni, gyógyulni, épülni Testvérek, de csak az Isten akaratába belesimulva, csak akkor, ha valóban Tőle kérjük és várjuk a válaszokat, a megnyíló ajtókat!

Egy magyar katolikus apáca rend jó néhány évvel ezelőtt arra lett figyelmes, hogy egyre jobban és jobban kezd visszaesni a létszámuk és, ha így mennek tovább a dolgok, akkor néhány éven belül megszűntetésre fog kerülni a rendjük. Mit tettek? Toborozni kezdtek, vagy csilli-villi épületek húztak fel, vagy sztárprédikátorokkal kezdtek programokat szervezni? Nem.  
Imádkozni kezdtek, hogy az Úr mutasson rá, hogy mi az ő feladatuk, hogy adjon nekik talentumot, amivel Krisztus szolgálatában tudnak majd előrelépni.   
Aztán vezetőkön keresztül egyszer csak egy konferencián eléjük került, hogy Magyarország Európa harmadik legelmaradottabb helye a leánykereskedelem tekintetében és mennyire nincs olyan mentő misszió, aki hazasegíti és talpra állítja az így nyugat-európába került fiatal lányokat és nőket. Imádkoztak tovább és úgy érezték, hogy ez a hívás nekik szól. Elindultak ennek a szolgálatnak az útján és mára Európa szinten elismert növekvő rend lettek.

Így kellene nekünk is gondolkodnunk az imádságról, a kapott talentumokról, az Isten akaratában való növekedésünkről és akkor jó eséllyel mi is az áldásokat is sokkal intenzívebben élnénk meg és ünnepelnénk, mint akkor, amikor csak kesergünk a létszámok és más nehézségeink felett.  
Az Úr adni akar neked! Nem biztos, hogy pont úgy, és pont azt, mint amiért te nyújtod a markod, de nem is kígyót és skorpiót! De ha nem szólsz hozzá, ha nem keresed az akaratát, ha nem zörgetsz nála szüntelenül, akkor a legnagyobb áldások lehetőségét is nyűgnek és kétes lehetőségnek fogod csak titulálni. Pedig, ahogy a példázatokban is mondja Jézus: a nehéz munkával művelendő földben kincs lehet, vagy, hogy egyetlen magocskából sokszoros, több százszoros termés lehet.

Ma Pünkösd vasárnapján a konfirmációra is tekintve, mi is épp ezt kell, hogy felidézzük magunkban. Nem én vagyok erős otthon a karosszékben, hanem Isten megerősít engem az elhívásomra, a szolgálatra. Mert a te mennyei Atyád Szentlelkével akar megajándékozni téged! Azért, hogy ne annak a félelmében, hamis fontoskodásában éljünk, hogy mi lesz az idén születők, keresztelkedők, vagy konfirmálkodók hitével 10-30-50-70 év múlva, hogy lesz-e még akkor gyülekezet! Hanem tudjak ma én élni a Szentlélek ajándékévál. Tudj ma te lépni a testvérért! Tudja ma te könyörögni! Tudj ma te a Krisztus útjára vágyakozni! Tudj ma te zörgetni, hogy ma te a Krisztus gyülekezetének felelős és hiteles tagjává tudj lenni. Testvérek, ti is a Szentlélek minden mélységből, és bármilyen magasságra megerősítő ajándékát, pártfogását kapjátok, csak kérjétek az Urat, csak arra figyeljetek, hogy a hitetek legyen élő és aktív pünkösdi csoda! Így legyen a ma ünnepében és a holnap hálaadásában! Ámen